Demokratiese Alliansie - Wikipedia
(Aangestuur vanaf DA)
Die Demokratiese Alliansie (DA) is 'n hoofstroom Suid-Afrikaanse politieke party en die amptelike opposisie teenoor die regerende African National Congress (ANC) in die Parlement van Suid-Afrika. Die party is gevorm toe die Demokratiese Party 'n kortstondige alliansie met die Nuwe Nasionale Party betree het in 2000. Die DA regeer al die Wes-Kaapprovinsie sedert die 2009-verkiesing en die Stad Kaapstad Metropolitaanse Munisipaliteit sedert die 2006-verkiesing. Na die 2016-verkiesing het die party beheer van die Stad Johannesburg Metropolitaanse Munisipaliteit, die Nelson Mandelabaai Metropolitaanse Munisipaliteit, die Stad Tshwane Metropolitaanse Munisipaliteit en talle ander plaaslike munisipaliteite verky. Die party het later beheer van al drie die metro's wat hul in 2016 aangewen het, verloor.
Logo van die DA
24 Junie 2000 (2000-06-24) (20 jaar oud)
2de Vloer, Theba Hosken-huis, Breda- en Mill-strate, Kaapstad, Wes-Kaap, Suid-Afrika
Demokratiese Alliansie se Studente-organisasie
Demokratiese Alliansie Jeug
2.1 Nasionale verkiesings
2.1.1 Nasionale Vergadering
2.1.2 Nasionale Raad van Provinsies
2.2 Provinsiale verkiesings
2.3 Munisipale verkiesings
Helen Suzman in 1959
Harry Schwarz in 1993
Alhoewel die Demokratiese Alliansie in sy huidige vorm 'n relatiewe nuwe party is, kan sy wortels teruggespoor word na die Progressiewe Party, wat gestig is in 1959 toe die liberale lede van die Verenigde Party wegbreek, omdat hulle nie kon saamstem oor die onvermoë van die VP om 'n alternatief tot die Nasionale Party se apartheidsbeleid te bied nie. Die PP het grondwetlike hervorming, 'n Handves van Regte, 'n onafhanklike wetgewer en die beweging na federalisme voorgestaan. Hierdie hervormingsvoorstelle het hand-aan-hand gegaan met die bevordering van 'n vryemarkstelsel. In 1961 is slegs Helen Suzman verkies tot die parlement, en vir 13 jaar was sy die enigste opponent van die rassistiese diskriminasie en ander wanpraktyke van die apartheidregime se 'slegs-blankes' regering. Vanaf 1971 was Colin Eglin die leier van die party, sonder dat hy self 'n lid van die parlement was. In 1974 het die party ses setels in die Volksraad verower, met 'n sewende in die tussenverkiesing in Pinelands kort daarna.
In 1975 het die party saamgesmelt met die Reformisteparty, 'n party wat weggebreek het van die VP, om die Progressiewe Reformisteparty te vorm. Twee jaar later het nog lede wat weggebreek het van die VP die Komitee vir 'n Verenigde Opposisie gestig, wat daarna by die PRP aangesluit het om die Progressiewe Federale Party te vorm. Die PFP het hoofsaaklik steun verkry van liberale Engelssprekende blanke Suid-Afrikaners, toegeskryf aan die feit dat Suid-Afrikaanse apartheidswette die lidmaatskap van politieke partye tot slegs blanke Suid-Afrikaners beperk het. Die PFP het swaar deurgeloop onder Nasionale Partyondersteuners en verregses, wat spottenderwys na die party se afkorting (PFP) as 'Packing for Perth' verwys het, met verwysing na immigrasie van wit Suid-Afrikaners na Australië.
Frederik Van Zyl Slabbert, PFP-leier sedert 1979, het bedank vanuit die parlement in 1986 omdat dit, volgens hom, irrelevant geraak het. Later het hy die Institute for a Democratic Alternative for South Africa (IDASA) gevorm. Hy het ook in Julie 1987 'n leidende rol gespeel in die ontmoeting tussen 'n groep Afrikaanssprekendes en die ANC (die sg. Dakar-beraad) in Dakar. Hy is opgevolg deur Colin Eglin. Die PFP se rol as die amptelike opposisie is oorgeneem deur die verregse Konserwatiewe Party nadat die PFP 'n groot nederlaag in die parlementêre verkiesing van 6 Mei 1987 gely het, waaraan slegs blankes kon deelneem. Die verkiesingsnederlaag het baie PFP-leiers die waarde van deelname in 'n parlement uitsluitlik vir blankes, laat bevraagteken. Sommige van die party se parlementslede het die party verlaat om by die Nasionale Demokratiese Beweging (NDM) aan te sluit. In 1987, kort voor die verkiesing, is die Onafhanklike Party (OP) van Denis Worrall ook gevorm, wat die liberale opposisie verder verdeel het.
Tony Leon in 2005
Na die verkiesing van 1988 het die nuwe PFP-leier Zach de Beer onderhandelinge met die Onafhanklike Party en die NDM voltrek en het die partye saamgesmelt om die Demokratiese Party te vorm in 1989. Die Demokratiese Party het voortgegaan om 33 setels in die verkiesing op 6 September 1989 te wen. Die DP het 'n belangrike rol gespeel in die onderhandelinge vir 'n tussentydse grondwet, wat die meeste van die oorspronklike progressiewe beginsels en ideale insluit. In die 1994 algemene verkiesing, die eerste ná die afskaffing van apartheid, het die party slegs 1,7% van die stemme gewerf en slegs sewe setels in die parlement gewen. De Beer is opgevolg deur Tony Leon, wat die beskerming van menseregte, federalisme en 'n vryemarkstelsel beklemtoon het. Die party se steun het toegeneem gedurende die 1999 algemene verkiesing nadat dit 9,6% van die stemme verwerf het, en 44 setels in die parlement gewen het, om sodoende die Nuwe Nasionale Party as die amptelike opposisie te vervang.
Die DP het in 2000 'n alliansie met die NNP betree, om die Demokratiese Alliansie te vorm. Die baie kleiner Federale Alliansie het ook later saam met die DA gesmelt. Die DA het daarna die provinsiale regering van die Wes-Kaapprovinsie gevorm. Na die munisipale verkiesing van 2000 het die DA 52,3% van die stemme gewen in Kaapstad, genoeg om die munisipale regering van die stad te vorm. Die DA het ook die munisipale regering van vele ander dorpe in die Wes-Kaap gevorm.
Die brose alliansie het slegs gehou tot 2001, toe die NNP vanuit die alliansie onttrek om 'n nuwe alliansie met die ANC te vorm. Met die uittrede van sommige van die NNP-lede vanuit die Wes-Kaapse provinsiale regering, en van sommige van die NNP-stadsraadslede, het die DA sy greep oor die meeste van sy munisipale regerings in die Wes-Kaap verloor.
Helen Zille in 2007
Met die algemene verkiesing van 2004 het beide die DA en die ANC se steun toegeneem, ten koste van die ander opposisiepartye. Die DA het 12,4% van die stemme gewerf, en sodoende 50 setels in die parlement verseker. Die DA bly dus die tweede grootste politieke party in Suid-Afrika. By die munisipale verkiesing van 2006 het die DA 14,8% van die landswye stemme gekry, veral in die Wes-Kaap. Helen Zille het sodoende Kaapstad se eerste DA-burgemeester geword. In 2007 het Helen Zille Tony Leon as partyleier opgevolg.
Mmusi Maimane in 2011
Tydens die algemene verkiesing van 2009 het die DA 16,7% van die stemme gewerf en sodoende 67 setels in die parlement verseker. In die Wes-Kaap het die DA 51,5% van die stemme gewerf en regeer sedertdien dié provinsie met Helen Zille as premier. Die Wes-Kaap het dus Suid-Afrika se enigste provinsie geword, wat nie deur die ANC regeer word nie. By die munisipale verkiesing van 2011 kon die DA 24% van die landswye stemme verower, veral in die Wes-Kaap. Patricia de Lille het Helen Zille as die Stad Kaapstad Metropolitaanse Munisipaliteit se burgemeester opgevolg.
In die algemene verkiesing van 2014 het die DA 22,2% van die stemme gewerf en sodoende 67 setels in die parlement verseker. In die Wes-Kaap kon die DA sy getal setels verder uitbrei tot 26, nadat dié party 59,4% van die stemme gewerf het. In 2015 het Mmusi Maimane die DA sy eerste swart partyleier geword, nadat Helen Zille haarself nie vir 'n tweede ampstermyn beskikbaar gestel het nie. By die munisipale verkiesing van 2016 het die DA 26,9% van die landswye stemme verower. Sedertdien word twee verdere van Suid-Afrika se agt metropolitaanse munisipaliteite deur DA-burgemeesters regeer: Stad Tshwane (Stevens Mokgalapa) en Stad Johannesburg (Herman Mashaba).
Persentasie van stemme vir die DA in die 2014-verkiesing, volgens kiesafdelings.
Persentasie van stemme vir die DA in die 2009-verkiesing, volgens kiesafdelings.
Die hoofartikel vir hierdie afdeling is: Nasionale Vergadering van Suid-Afrika.
algehele setels gewen
338 426 1,43 7 / 400 – In opposisie
1 527 337 9,56 38 / 400
31 Amptelike opposisie
1 931 201 12,37 50 / 400
12 Amptelike opposisie
2 945 829 16,66 67 / 400
17 Amptelike opposisie
4 091 584 22,23 89 / 400
22 Amptelike opposisie
3 621 188 20,77 84 / 400
5 Amptelike opposisie
Nasionale Raad van ProvinsiesWysig
Die hoofartikel vir hierdie afdeling is: Nasionale Raad van Provinsies.
3 / 90 – In opposisie
4 Amptelike opposisie
1 Amptelike opposisie
7 Amptelike opposisie
% Setels % Setels % Setels % Setels % Setels % Setels % Setels % Setels % Setels
1994 2,05% 1/56 0,57% 0/30 5,32% 5/86 2,15% 2/81 0,21% 0/40 0,56% 0/30 0,50% 0/30 1,87% 1/30 6,64% 3/42
1999 6,29% 4/63 5,33% 2/30 17,95% 13/73 8,16% 7/80 1,42% 1/49 4,48% 1/30 3,26% 1/30 4,77% 1/30 11,91% 5/42
2004 7,34% 5/63 8,47% 3/30 20,78% 15/73 8,35% 7/80 3,59% 2/49 6,94% 2/30 5,00% 2/33 11,08% 3/30 27,11% 12/42
2009 9,99% 6/63 11,60% 3/30 21,86% 16/73 9,15% 7/80 3,48% 2/49 7,49% 2/30 8,25% 3/33 12,57% 4/30 51,46% 22/42
2014 16,20% 10/63 16,23% 5/30 30,78% 23/73 12,76% 10/80 6,48% 3/49 10,40% 3/30 12,73% 4/33 23,89% 7/30 59,38% 26/42
DA-verkiesingsplak van 2011 wat Helen Zille, Patricia de Lille en Lindiwe Mazibuko uitbeeld
1995–96 302 006 3,48 –
2000 Geen vrygestel 22,1
2006 3 888 780 14,8
2011 6 393 886 23,9
2016 8 033 630 26,9
2000–2007: Tony Leon
2007–2015: Helen Zille
2015–2019: Mmusi Maimane
sedert 2019: John Steenhuisen
Lys van politieke partye in Suid-Afrika
↑ 1,0 1,1 "2014 National and Provincial Elections Results – 2014 National and Provincial Election Results" (in Engels). elections.org.za. Geargiveer vanaf die oorspronklike op 15 September 2019. Besoek op 7 Oktober 2016.
↑ "This is how many MPs each party can send to Parliament" (in Engels). News24. Geargiveer vanaf die oorspronklike op 8 November 2019. Besoek op 11 Mei 2019.
↑ "Results Summary – All Ballots" (PDF) (in Engels). elections.org.za. Geargiveer (PDF) vanaf die oorspronklike op 19 Junie 2019. Besoek op 7 Oktober 2016.
Wikimedia Commons bevat media in verband met Demokratiese Alliansie.
(en) Demokratiese Alliansie op Facebook
(af) Demokratiese Alliansie op Instagram
(en) Demokratiese Alliansie op Twitter
(en) "Democratic Alliance". Encyclopædia Britannica. Besoek op 30 Oktober 2019.
Ontsluit van "https://af.wikipedia.org/w/index.php?title=Demokratiese_Alliansie&oldid=2205767"
Last edited on 15 Junie 2020, at 02:39
Die bladsy is laas op 15 Junie 2020 om 02:39 bygewerk.